**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre štátne sociálne dávky predkladá na rokovanie návrh poslankyne Národnej rady Slovenskej republiky Aleny NOVÁKOVEJ na vydanie zákona, ktorým sa dopĺňa zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov (tlač 415).

Ministerstvo k predloženému poslaneckému návrhu uvádza nasledovné:

**Všeobecne**

Cieľom poslaneckého návrhu je určenie územných sídiel úradov práce, sociálnych vecí a rodiny pre výkon agendy koordinácie rodinných dávok v rámci Európskej únie.

**Stanovisko**

Ministerstvo akceptuje návrh poslankyne Národnej rady Slovenskej republiky Aleny NOVÁKOVEJ na vydanie zákona, ktorým sa dopĺňa zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov (tlač 415), ktorým sa navrhuje prechodne upraviť miestnu príslušnosť úradov práce, sociálnych vecí a rodiny v oblasti agendy koordinácie rodinných dávok v rámci Európskej únie. Predmetným návrhom sa zefektívni výkon štátnej správy v oblasti agendy koordinácie rodinných dávok v rámci Európskej únie.

Ministerstvo prerokovalo svoje stanovisko k poslaneckému návrhu zákona v súlade s čl. 32 Legislatívnych pravidiel vlády Slovenskej republiky v pripomienkovom konaní. V rámci pripomienkového konania bola Ministerstvom financií Slovenskej republiky uplatnená nasledujúca zásadná pripomienka: *„Keďže Ministerstvo práce, sociálnych vecí a rodiny SR (ďalej len „ministerstvo práce“) navrhuje vláde Slovenskej republiky vysloviť súhlas s poslaneckým návrhom zákona, žiadame, aby ministerstvo práce v predkladacej správe jednoznačne uviedlo, či z poslaneckého návrhu zákona nevyplývajú negatívne vplyvy na rozpočet kapitoly ministerstva práce v súvislosti s reorganizáciou agendy a vytvorením špecializovaných pracovísk venujúcich sa výlučne agende koordinácie rodinných dávok v rámci Európskej únie na vybraných úradoch práce, sociálnych vecí a rodiny. Upozorňujeme, že v prípade identifikovaných vplyvov na rozpočet verejnej správy musia byť všetky predpokladané vplyvy zabezpečené v rámci schválených limitov kapitoly ministerstva práce na príslušné rozpočtové roky, bez dodatočných požiadaviek na štátny rozpočet.“.*

Ministerstvo k predmetnej pripomienke uvádza, že právna úprava, ktorá je predmetom poslaneckého návrhu nemá vplyv na rozpočet kapitoly ministerstva práce v súvislosti s reorganizáciou agendy a vytvorením špecializovaných pracovísk venujúcich sa výlučne agende koordinácie rodinných dávok v rámci Európskej únie na vybraných úradoch práce, sociálnych vecí a rodiny.

**Záver**

Vzhľadom na vyššie uvedené skutočnosti, ministerstvo odporúča vláde Slovenskej republiky vysloviť s návrhom poslankyne Národnej rady Slovenskej republiky Aleny NOVÁKOVEJ na vydanie zákona, ktorým sa dopĺňa zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov (tlač 415) **súhlas.**